ดักเก็บ VGI โบรกฯเชียร์ “ซื้อ” ชูเป้า 8.60 บ. จับตากำไรปี 64/65 กระฉูด 105%
ดักเก็บ VGI โบรกฯเชียร์ “ซื้อ” ชูเป้า 8.60 บ. จับตากำไรปี 64/65 กระฉูด 105%
2 มิ.ย. 2563

“ข่าวหุ้นธุรกิจออนไลน์” ได้ทำการรวบรวมข้อมูลและบทวิเคราะห์ เกี่ยวกับบริษัทจดทะเบียนในตลาดหลักทรัพย์ที่มีความน่าสนใจในการลงทุน เพื่อนำมาเสนอกับนักลงทุน
โดยวานนี้ บล.หลักทรัพย์ ทิสโก้ จำกัด ระบุคำแนะนำ “ซื้อ” บริษัท วีจีไอ จำกัด (มหาชน) หรือ VGI ในราคาเป้าหมาย 8.60 บาทต่อหุ้น
ทั้งนี้ สนับสนุนจาก VGI ประกาศกำไรสุทธิปี 2562/63 ที่ 1,424 ล้านบาท เพิ่มขึ้น 29% จากช่วงเดียวกันของปีก่อน โดยหากไม่รวมรายการพิเศษจำนวน 143 ล้านบาท จากกำไรจากการเปลี่ยนแปลงสถานะการลงทุนใน MACO และค่าเผื่อด้อยค่าจากการลงทุนสินทรัพย์ บริษัทจะมีกำไรจากการดำเนินงาน 2562/63 อยู่ที่ 1,281 ล้านบาท เพิ่มขึ้น 16% จากปีก่อน เป็นไปตามที่ฝ่ายวิจัยได้ทำการคาดการณ์
ด้านกำไรสุทธิไตรมาส 4 ปี 2562/63 (ม.ค.-มี.ค.) อยู่ที่ 363 ล้านบาท เพิ่มขึ้น 34% จากปีก่อน แต่ลดลง 9% จากไตรมาสก่อน โดยกำไรที่เพิ่มขึ้นมาจากรายได้ขยายสื่อโฆษณา VGI digital สื่อนอกบ้าน และการรับรู้กำไรจากบริษัทร่วมทุน Kerry TH เป็นหลัก
ขณะที่รายได้ทั้งปี 2562/64 เพิ่มขึ้น 11% จากปีก่อน อยู่ที่ 4,000 ล้านบาท โดยรายได้แบ่งเป็น 1) รายได้สื่อโฆษณาในส่วนของระบบขนส่งมวลชน (BTS) และสื่อโฆษณาในจากสื่ออาคารและอื่นๆ (office building) ลดลง 9% และ 10% ตามลำดับ เนื่องจากผลกระทบของการปรับปรุงสื่อโฆษณาเป็นแบบดิจิทัลบนสถานีรถไฟฟ้า BTS และอัตราการใช้สื่อที่ลดลงของสื่อโฆษณาในอาคารสำนักงาน
ประกอบกับผลกระทบการแพร่ระบาดของไวรัส COVID-19 ส่งผลต่ออุตสาหกรรมการใช้จ่ายสื่อโฆษณาชะลอการใช้งบสื่อโฆษณา 2) สื่อโฆษณากลางแจ้ง (Outdoor media) เพิ่มขึ้น 11% จากปีก่อน จากอัตราการใช้สื่อที่เพิ่มขึ้นในส่วนประเภทสตรีทเฟอร์นิเจอร์ที่บริษัทเป็นผู้บริหารจัดการขายให้แก่ MACO 3) ธุรกิจให้บริการด้านดิจิทัลเพิ่มขึ้น 118% (สัดส่วนรายได้อยู่ที่ 29% ของรายได้รวม) เนื่องจากรายได้สื่อของสื่อโฆษณาออนไลน์ และรายได้ของกลุ่ม Rabbit ที่เพิ่มขึ้น บริษัทรับรู้ส่วนแบ่งกำไรจากบริษัทร่วมค้าและบริษัทร่วม 131 ล้านบาท เทียบกับปีที่ผ่านมาอยู่ที่ 37 ล้านบาท โดยมาจากการรับรู้ส่วนแบ่งกำไรจาก Kerry ที่เพิ่มขึ้นเป็นหลัก
พร้อมกันนี้ คาดการณ์แนวโน้มกำไรสุทธิไตรมาส 1 ปี 63/64 (เม.ย.-มิ.ย.) ลดลงจากปีก่อน และจากไตรมาสก่อน จากผลกระทบ COVID-19 ส่งผลต่อภาพรวมเศรษฐกิจซบเซามีผลต่อการใช้จ่ายโฆษณาลดลง คาดอัตราการใช้สื่อโฆษณาอยู่ที่ 20-25% ลดลงจากปกติจะอยู่ที่กว่า 65% และคาดแนวโน้มกำไรสุทธิจะค่อยๆ ดีขึ้นตั้งแต่ไตรมาส 2 ปี 63/64 (ก.ค.-ก.ย.) จากการใช้จ่ายสื่อโฆษณาคาดค่อยๆ ดีขึ้นจากสถานการณ์ COVID-19 เริ่มดีขึ้น
ทั้งนี้ คาดกำไรสุทธิ 2563/64 อยู่ที่ 714 ล้านบาท ลดลง 47% จากปีก่อน จากการคาดผลกระทบ COVID-19 และคาดปีหน้า 2564/65 จะเพิ่มขึ้น 105% จากการคาดสถานการณ์จะค่อยๆ ดีขึ้น ส่งผลคาดการใช้จ่ายสื่อโฆษณาจะเพิ่มขึ้นหลังจากผู้ประกอบการจะเร่งกระตุ้นยอดขายในชวงสถานการณ์ที่เริ่มฟื้นตัว
อย่างไรก็ดี จากการคาดผลประกอบการปีหน้าจะเติบโตได้หลังสถานการณ์ดีขึ้น และจากโครงสร้างธุรกิจที่มีแพลตฟอร์มที่หลากหลาย รวมถึงการเติบโตของธุรกิจได้อย่างยั่งยืนจากการขยายเส้นทางของ BTS รวมถึงการร่วมทุนกับ PLANB MACO Kerry TH ที่จะสร้างผลประกอบการเพิ่มขึ้น อ้างอิงวิธี DCF (WACC 8%, Terminal growth 2%) โดยฐานะการเงินของบริษัทแข็งแกร่งคาด Net D/E ปี 2563/64 อยู่ที่ 0.3 เท่า